สังคมข่าวหุ้นคาเฟอีน
****รองนายกฯ “สมคิด” สั่ง ก.ล.ต. ลากคอมือปล่อยข่าวทุบหุ้นออกมาเชือดให้ได้ ส่วนเลาขาฯ ก.ล.ต. “รพี สุจริตกุล” ก็กระโดดรับลูกทันที ว่าพร้อมจะตรวจสอบ แต่มิวายแอบชมระบบความมั่นคงของตลาดหลักทรัพย์ว่า รองรับกับความผันผวนได้เยี่ยม โดยเฉพาะกับมูลค่าการซื้อขายที่ทำสถิติสูงสุดได้เมื่อวันก่อนหน้ากว่า 1.30 แสนล้านบาท
14 ต.ค. 2559

****รองนายกฯ “สมคิด” สั่ง ก.ล.ต. ลากคอมือปล่อยข่าวทุบหุ้นออกมาเชือดให้ได้ ส่วนเลาขาฯ ก.ล.ต. “รพี สุจริตกุล” ก็กระโดดรับลูกทันที ว่าพร้อมจะตรวจสอบ แต่มิวายแอบชมระบบความมั่นคงของตลาดหลักทรัพย์ว่า รองรับกับความผันผวนได้เยี่ยม โดยเฉพาะกับมูลค่าการซื้อขายที่ทำสถิติสูงสุดได้เมื่อวันก่อนหน้ากว่า 1.30 แสนล้านบาท
******* “ป้าอ้วน” ขาใหญ่แห่งกลุ่มดอกบัว กำลังถูกจับตาจากนักลงทุนรายย่อยอย่างมากว่า ในวงการหุ้นเธอเป็น “นางฟ้า” หรือ “ปิศาจ” กันแน่ เพราะจากการที่กองทุนกระหน่ำขายมาตลอดทาง ทำให้รายย่อยหัวทิ่มหัวคะมำกันถ้วนหน้า ถูกบังคับขายไปก็เยอะ และต้องซื้อหุ้นตัวอื่นเพื่อถัวเฉลี่ยกับที่ขาดทุนก็เยอะ แต่พอไปดูตัวเลขมาร์เก็ตแชร์ของโบรกฯ พบว่า วอลุ่มของ บล.บัวหลวง ไม่ได้โป่งอย่างผิดสังเกตในช่วง 2-3 วันที่ผ่านมา และยังซื้อสุทธิด้วย ก็น่าจะตรงกับที่ป้าอ้วนบอกว่า สำหรับค่ายของเธอนั้น “ซื้อนะจ๊ะ”
******* มาฟัง “เจ้ตุ๊” เกศรา มัญชุศรี บอสใหญ่ ตลาดหลักทรัพย์ ออกมาบอกกับนักลงทุนว่า อย่าตื่นตูมกันนะคะ ติดตามข่าวอย่างมีสติ ดูแลหุ้นในพอร์ตของตนเองให้ดี พื้นฐานของ “บจ.” ไม่ได้เปลี่ยนแปลงอะไรเลย อ้าว….บรรดา “กองทุน” ทั้งหลาย แก๊ง “ผีปอบ” พอร์ตโบรกฯ เกอร์ และ “บริษัทประกันชีวิต” ที่เป็นนักลงทุนสถาบันรายใหญ่ในตลาดหุ้นไทย ฟังกันไว้นะ เจ้ตุ๊เขาเตือนๆ มานะ ส่วนรายย่อยเนี่ย ช่วงนี้เป็นฝ่ายรับ(ซื้อ)ตลอด
*******SAWAD ทำท่าจะสวัสดี หรือลาก่อนซะอย่างนั้น เพราะราคาร่วงลงมาอย่างหนักเหมือนโลกจะถล่ม ดินจะทลาย หายสาบสูญ พี/อี ลงมาเหลือแค่ 20 เท่า ส่วนแนวโน้มกำไรในไตรมาส 3/59 จะออกมาสวยงาม ทำสถิติสูงสุดอีก แต่หุ้นก็ยังถูกทิ้ง ไม้รู้ลืมกันไปหรือยังว่า หุ้นเขาอยู่ใน SET50 นะ ซึ่งเป็นกลุ่มหุ้นสุดยอดบนกระดานหุ้นไทย “ธิดา แก้วบุตตา” ผู้บริหารคนสวยของ SAWAD ออกมาเรียกความเชื่อมั่นกับนักลงทุนหน่อย
*******เรื่องของ NMG ล่าสุด แจ้งต่อตลาดหลักทรัพย์ ขอเปิดประชุมวิสามัญผู้ถือหุ้นในวันที่ 7 พ.ย.เพื่อเลือกกรรมการบริษัทใหม่ แต่ประเด็นที่น่าจับตาคือ กลุ่มผู้ถือหุ้นฝ่าย NEWS จะเสนอบุคคลเข้านั่งในตำแหน่งกรรมการหรือไม่ จะมีปัญหาอะไรกันอีกหรือไม่ ก็หวังว่าไม่น่าจะมีอะไร เพราะเพียงแค่นี้ NMG ก็สูญเสีย “ความน่าเชื่อถือ” ไปแบบไม่เหลืออะไรแล้ว น่าจะหยุดทำร้ายตัวเอง หันมาทำตามกรอบกติกา เพื่อการเป็นสื่อมวลชนที่ดี
********วานนี้นักลงทุนสถาบันหันมาซื้อสุทธิกว่า 9 พันล้านบาท เห็นว่า ส่วนใหญ่เป็นกองทุนเข้ามาซื้อ ส่วนก่อนหน้านี้ กองทุนก็ซื้อมาโดยตลอด แต้นักลงทุนสถาบันที่ขายนั้น ส่วนใหญ่เป็นพวกไพเวทฟันด์ หรืออาจเป็นนักลงทุนสถาบันกลุ่มอื่นๆ  เรื่องนี้ ต้องเกาะติดกันให้ดีๆ อย่าหลงทาง
********บมจ.พีทีจี เอ็นเนอยี (PTG)อยู่ระหว่างเจรจากับพันธมิตรทั้งในเทศและต่างประเทศ เพื่อร่วมลงทุนเปิดศูนย์ซ่อมบำรุงรถยนต์ (ออโตแคร์ เซอร์วิส) คาดว่าจะได้ข้อสรุปภายในไตรมาส 1/60 และจะสามารถเริ่มเปิดให้บริการในไตรมาส 2/60 โดยบริษัทตั้งเป้ามีสาขาไม่ต่ำกว่า 150 สาขาภายใน 5 ปี หรือในปี 64 คาดว่าจะใช้งบลงทุนราว 10 ล้านบาท/สาขา
******ธนาคารทหารไทย (TMB)จัดแคมเปญ “สินเชื่อบ้านแลกเงิน” เพียงแค่มีบ้าน ก็ได้เงินก้อนไปเพิ่มความคล่องตัวและเติมเต็มตามความต้องการเพื่อเปลี่ยนให้ชีวิตลูกค้าดีขึ้น ไม่ว่าจะนำไปตกแต่งต่อเติมบ้าน เปลี่ยนเฟอร์นิเจอร์ใหม่ หรือนำไปใช้เพื่อวัตถุประสงค์อื่นๆ ที่ให้วงเงินสูงสุดถึง 10 ล้านบาท ผ่อนได้นานถึง 15 ปี และเป็นธนาคารเดียวที่ให้อัตราดอกเบี้ยคงที่ 6% ตลอด 3 ปีแรก และฟรีค่าประเมินราคาหลักทรัพย์ และฟรีค่าเบี้ยประกันอัคคีภัยอีกด้วยเริ่มตั้งแต่วันนี้-30 พ.ย. 59 